โรงเรียนองค์การบริหารส่วนจังหวัดกระบี่

โรงเรียนองค์การบริหารส่วนจังหวัดกระบี่ (Krabi Provincial Administrative Organization School ; KPAOS มักสะกดผิดเป็น Krabi Provincial Administration Organization School) เป็นโรงเรียนมัธยมศึกษาขนาดกลาง สังกัดกรมส่งเสริมการปกครองท้องถิ่น กระทรวงมหาดไทย ตั้งอยู่ที่ 459 ถนนท่าเรือ ตำบลไสไทย อำเภอเมืองกระบี่ จังหวัดกระบี่ ตั้งขึ้นตามนโยบายที่แถลงต่อสภาองค์การบริหารส่วนจังหวัดกระบี่ และ วิสัยทัศน์องค์การบริหารส่วนจังหวัดกระบี่ “เมืองน่าอยู่ เศรษฐกิจก้าวหน้า สังคมพัฒนา การศึกษาก้าวไกล” ในการจัดการศึกษาให้กับเยาวชนจังหวัดกระบี่ได้รับโอกาสทางการศึกษา ถือเป็นภารกิจอันสำคัญพื้นฐานในการพัฒนาเศรษฐกิจ และสังคมของจังหวัดกระบี่
== ประวัติ ==
ปี พ.ศ. 2554 นายสมศักดิ์ กิตติธรกุล แต่งตั้งผู้ทรงคุณวุฒิทางการศึกษา คณะผู้บริหาร และที่ปรึกษานายกองค์การบริหารส่วนจังหวัดกระบี่เป็นคณะทำงาน เตรียมการจัดตั้งโรงเรียนองค์การบริหารส่วนจังหวัดกระบี่ เมื่อวันที่ 8 มีนาคม 2554
ต่อมาสภาองค์การบริหารส่วนจังหวัดกระบี่ เห็นชอบให้จัดตั้งโรงเรียนองค์การบริหารส่วนจังหวัดกระบี่ โดยใช้อักษรย่อ “อบจ.กบ.” ภาษาอังกฤษ "KPAOS" เมื่อวันที่ 28 เมษายน 2554 และองค์การบริหารส่วนจังหวัดกระบี่ ประกาศจัดตั้งโรงเรียนเมื่อวันที่ 31 สิงหาคม 2554 สถานที่ก่อตั้งโรงเรียนใช้พื้นที่ที่ได้รับอนุญาตจากกรมป่าไม้ ตั้งอยู่หมู่ที่ 7 ถนนท่าเรือ ตำบลไสไทย อำเภอเมือง จังหวัดกระบี่ มีเนื้อที่ 34 ไร่ 20 ตารางวา
ปีต่อมา องค์การบริหารส่วนจังหวัดกระบี่ได้จัดสรรงบประมาณในการปรับปรุงสำนักงานองค์การบริหารส่วนจังหวัดกระบี่ที่เดิม เป็นอาคารเรียนชั่วคราว เพื่อเปิดรับนักเรียนปีการศึกษา 2555 ทั้งสิ้น 4 ห้องเรียน จำนวน 120 คนและแต่งตั้ง นายธงชาติ เวสพันธ์ ผู้อำนวยการกองการศึกษา ศาสนา และวัฒนธรรม รักษาการในตำแหน่ง ผู้อำนวยการโรงเรียนองค์การบริหารส่วนจังหวัดกระบี่
ปีการศึกษา 2556 คณะกรรมการสถานศึกษาเห็นชอบให้ปรับปรุงหลักสูตรสถานศึกษาใหม่ โรงเรียนเข้าร่วมโครงการห้องเรียนพิเศษวิทยาศาสตร์ตามแนวทางของสถาบันส่งเสริมการสอนวิทยาศาสตร์และเทคโนโลยี (สสวท.) องค์การบริหารส่วนจังหวัดกระบี่แต่งตั้ง นายวิศิษฎ์ วงศ์สิริพรกุล รองปลัดองค์การบริหารส่วนจังหวัดกระบี่ รักษาราชการแทนผู้อำนวยการกองการศึกษา ศาสนา และวัฒนธรรม รักษาการในตำแหน่งผู้อำนวยการโรงเรียนองค์การบริหารส่วนจังหวัดกระบี่ ตั้งแต่วันที่ 1 ตุลาคม 2556
ปีการศึกษา 2558 โรงเรียนองค์การบริหารส่วนจังหวัดกระบี่ ได้ย้ายสถานที่ตั้งมาเป็นสถานที่โรงเรียนในปัจจุบัน โดยเปิดรับนักเรียนชั้นมัธยมศึกษาปีที่ 4 จำนวน 4 ห้องเรียน นักเรียน 120 คน มีแผนการเรียนทั้งสิ้น 4 สาย สายวิทยาศาตร์สุขภาพ สายวิทยาศาสตร์คำนวณ สายวิทยาศาตร์ทั่วไป และสายวิทยาศาสตร์คอมพิวเตอร์ เป็นอาทิ และแต่งตั้ง นายสัจจพร จันทร์ศรีนวล รองปลัดองค์การบริหารส่วนจังหวัดกระบี่ รักษาการในตำแหน่งผู้อำนวยการโรงเรียนองค์การบริหารส่วนจังหวัดกระบี่ ตั้งแต่วันที่ 20 เมษายน 2558
ปีการศึกษา 2559 นางสาวดวงแข เพชรเรือนทอง ได้รับการแต่งตั้งให้ดำรงตำแหน่ง ผู้อำนวยการโรงเรียนองค์การบริหารส่วนจังหวัดกระบี่ จนถึงปีการศึกษา 2562 ซึ่งในวันที่ 12 มิถุนายน ทูลกระหม่อมหญิงอุบลรัตนราชกัญญา สิริวัฒนาพรรณวดี องค์ประธานโครงการ TO BE NUMBER ONE พระราชทานวโรกาสเสด็จฯ เยี่ยมสมาชิกและติดตามผลการดำเนินงานโครงการฯ ในพื้นที่จังหวัดกระบี่ และทรงเปิดชมรมโครงการศูนย์เพื่อนใจ TO BE NUMBER ONE ณ โรงเรียนองค์การบริหารส่วนจังหวัดกระบี่
ปีการศึกษา 2563 นางบุษกร หอกุล ได้รับการแต่งตั้งให้ดำรงตำแหน่งผู้อำนวยการโรงเรียนองค์การบริหารส่วนจังหวัดกระบี่ จนถึงปัจจุบัน และมีการตราธรรมนูญสภานักเรียนโรงเรียนองค์การบริหารส่วนจังหวัดกระบี่ฉบับแรกขึ้น โดยคำแนะนำและความยินยอม ของคณะกรรมการสภานักเรียนปีการศึกษา 2563
== ชีวิตในรั้วโรงเรียน ==
=== ด้านการศึกษา ===
เนื่องจากหลักสูตรของโรงเรียนนั้น ครอบคลุมกลุ่มสาระการเรียนรู้ตามหลักสูตรแกนกลางการศึกษาขั้นพื้นฐาน พ.ศ.2551 (ฉบับปรับปรุง พ.ศ.2560) โรงเรียนจึงเรียนรายวิชาเหมือนกับโรงเรียนอื่น ๆ แต่สิ่งที่แตกต่างก็คือรายวิชาเพิ่มเติมที่มีทั้งบังคับเลือก และรายวิชาที่เลือกได้อย่างเสรีตามความสามารถของนักเรียน อีกทั้งมีการเรียนการสอนวันเสาร์ โดยดำเนินการสอนโดยคณาจารย์ที่มีความเชี่ยวชาญ เพื่อเตรียมความพร้อมให้กับนักเรียนในการเข้าสู่สนามสอบของสอวน. (มูลนิธิ ส่งเสริมโอลิมปิกวิชาการและพัฒนามาตรฐานวิทยาศาสตร์ศึกษา ในพระอุปถัมภ์สมเด็จพระเจ้าพี่นางเธอเจ้าฟ้ากัลยาณิวัฒนา กรมหลวงนราธิวาสราชนครินทร์) ซึ่งทางโรงเรียนได้จัดสรรงบประมาณ เพื่อให้นักเรียนสามารถเข้าสู่สนามสอบสอวน. โดยไม่มีค่าใช้จ่ายใด ๆ ทั้งสิ้น โดยในปีการศึกษา 2564 มีนักเรียนที่สอบผ่านโครงการโอลิมปิกวิชาการฯ (สอวน.) รวมแล้วจำนวน 11 คน
เพื่อให้โรงเรียนสามารถพัฒนาคุณภาพการศึกษาได้มากขึ้น โรงเรียนจึงลงนามความร่วมมือ (MOU) กับมหาวิทยาลัยต่าง ๆ ได้แก่ มหาวิทยาลัยวลัยลักษณ์ และ มหาวิทยาลัยราชภัฏภูเก็ต อีกทั้งได้มีการลงนามความร่วมมือกับหน่วยงานต่าง ๆ ยกตัวอย่างเช่น การทำข้อตกลง (MOU) กับ Educational Testing Service (ETS) เพื่อให้โรงเรียนเป็นศูนย์สอบ TOEFL ITP แห่งแรกในจังหวัดกระบี่ นักเรียนจึงสามารถสอบ TOEFL ITP โดยไม่มีค่าใช้จ่ายเพิ่มเติม รวมถึงข้อสอบ MU GRAD TEST อีกด้วย
และเพื่อให้นักเรียนมีความพร้อมสู่ระดับนานาชาตินั้น โรงเรียนจึงจัดสรรงบประมาณเพิ่มเติม เพื่อนำนักเรียนไปทัศนศึกษา ณ ประเทศสิงคโปร์ โดยจะนำนักเรียนไปเรียนรู้ที่มหาวิทยาลัยแห่งชาติสิงคโปร์ และทำภารกิจต่าง ๆ เพื่อฝึกประสบการณ์การสื่อสารกับชาวต่างชาติเป็นภาษาอังกฤษ อีกทั้งยังมีค่ายวิชาการอื่น ๆ เช่น ค่ายกิจกรรมพัฒนาผู้เรียนที่มหาวิทยาลัยชื่อดังในกรุงเทพมหานคร ซึ่งทุก ๆ ค่าย นักเรียนไม่จำเป็นต้องเสียค่าใช้จ่ายใด ๆ เพิ่มเติมทั้งสิ้น
=== ด้านสังคม ===

สังคมในรั้วโรงเรียนเป็นสังคมที่อบอุ่น มีความเป็นพี่น้อง ครูดูแลนักเรียนได้ทั่วถึง  เนื่องด้วยเป็นโรงเรียนที่ไม่ได้มีขนาดใหญ่นัก อีกทั้งโรงเรียนได้เข้าร่วมโครงการโรงเรียนคุณธรรม โดยมูลนิธิยุวพัฒน์ ซึ่งส่งเสริมการสร้างคุณงามความดีให้เกิดขึ้นในโรงเรียน โดยโรงเรียนได้ทำป้ายให้แสดงถึงว่าเป็นโรงเรียนคุณธรรม ซึ่งได้น้อมนำพระราชดำรัสในหลวงรัชกาลที่ 9 "ช่วยกันสร้างคนดีให้บ้านเมือง" มาเป็นป้ายไว้ข้างกับป้ายภาษาอังกฤษ "KPAOS" ของโรงเรียน และป้ายอัตลักษณ์โรงเรียนคุณธรรม "รับผิดชอบ จิตอาสา ซื่อสัตย์"
และเพื่อให้เกิดความเหมาะสมในการประพฤติปฏิบัติตนของนักเรียนนั้น โรงเรียนจึงมีกฎระเบียบ และบทลงโทษหากกระทำผิดกฎระเบียบ ซึ่งบทลงโทษนั้นคล้ายคลึงกับกฎระเบียบของกระทรวงศึกษาธิการ ตัวอย่างกฎระเบียบ เช่น กฎระเบียบว่าด้วยเรื่องเครื่องแต่งกายและทรงผม ซึ่งนักเรียนจะต้องปฏิบัติตนให้ถูกระเบียบและได้รับการตรวจทุก ๆ เดือน หากนักเรียนผิดกฎระเบียบ ก็จะถูกหักคะแนนประพฤติตามที่ในระเบียบได้กำหนดไว้ อีกทั้งในแนวทางปฏิบัติสำหรับการสอบ จากงานทะเบียนและงานวัดผลของโรงเรียน ได้ระบุถึงนักเรียนที่แต่งกายและทรงผมผิดระเบียบไว้ในข้อ 4 ว่า"นักเรียนจะต้องแต่งกายด้วยชุดนักเรียนและทรงผมที่ถูกต้องตามระเบียบของโรงเรียนเท่านั้น กรณีแต่งกายผิดระเบียบจะไม่อนุญาตให้นักเรียนเข้าห้องสอบ และให้นักเรียนมาติดต่อที่งานวัดผล ณ ห้องวิชาการ เพื่อดำเนินการพิจารณาต่อไป"ซึ่งในด้านระเบียบว่าด้วยทรงผมนักเรียน ทางสภานักเรียนได้รับการเสนอเรื่องจากนักเรียนในโรงเรียนให้ปรับเปลี่ยนระเบียบในบางประการ เพื่อให้เข้ากับยุคสมัย และยังคงอยู่บนพื้นฐานความเหมาะสม ตามความคิดเห็นของนักเรียน แล้วจึงเสนอไปยังที่ประชุมคณะกรรมการเครือข่ายผู้ปกครองเพื่อพิจารณา โดยในที่ประชุมนั้นมีมติให้ปรับแก้ในบางประการที่สภานักเรียนได้เสนอไป และพิจารณาเห็นชอบในร่างระเบียบดังกล่าว แล้วจึงเสนอไปยังที่ประชุมคณะกรรมการสถานศึกษาขั้นพื้นฐาน ถึงอย่างไร ปัจจุบันยังคงใช้ระเบียบเดิม เนื่องจากร่างระเบียบนี้ยังไม่ถูกนำมาใช้ และไม่ถูกประกาศมติให้ทราบ อันหมายความว่าร่างระเบียบนี้ถูกปัดตกแล้ว
ในส่วนของพฤติกรรมของนักเรียน พบว่าร้อยละ 100 มีพฤติกรรมไม่ยุ่งเกี่ยวกับสิ่งเสพติด และเข้าร่วมกิจกรรมที่ส่งเสริมการอยู่ร่วมกันบนความแตกต่าง และหลากหลายไม่น้อยกว่า 3 กิจกรรม
=== ด้านกิจกรรม ===
==== กิจกรรม E-SPORT ====
กิจกรรมภายในรั้วโรงเรียนส่วนใหญ่จัดขึ้นโดยสภานักเรียนโรงเรียนองค์การบริหารส่วนจังหวัดกระบี่ โดยมักจะจัดกิจกรรมตามนโยบายที่ได้แถลงไว้ก่อนที่จะได้รับเลือกตั้งเป็นคณะกรรมการสภานักเรียน ซึ่งกิจกรรม E-SPORT ถือเป็นหนึ่งในนโยบายที่สานต่อมาตั้งแต่สภานักเรียนปีการศึกษา 2563 มาจนถึงปัจจุบัน โดยเป็นกิจกรรมที่จะเปิดให้นักเรียนได้แข่งขันทักษะในด้านการเล่นเกม โดยผู้ชนะจะได้รับรางวัลตามที่สภานักเรียนได้ประกาศไว้ เกมที่ได้จัดการแข่งขันเมื่อผ่านมา ได้แก่ เกมอารีนาออฟเวลอร์ เกมวาโลแรนต์
==== กิจกรรมสานสัมพันธ์พี่น้อง KPAOS ====
กิจกรรมสานสัมพันธ์พี่น้อง KPAOS (มักเรียกสั้น ๆ ว่า พี่รหัสน้องรหัส) เป็นกิจกรรมที่ดำเนินการโดยสภานักเรียน เพื่อสร้างความใกล้ชิดและความอบอุ่นให้กับนักเรียน โดยจำลองจากกิจกรรมรับน้องใหม่ ในหลาย ๆ คณะในระดับมหาวิทยาลัย เริ่มต้น สภานักเรียนจะให้นักเรียนทุกคนเข้ากลุ่มสายรหัส โดยนักเรียนระดับมัธยมศึกษาปีที่ 1 และ 4 จะต้องสืบหาสมาชิกภายในสายรหัสคนอื่น ๆ และจะมีการทำกิจกรรมนันทนาการร่วมกันในวันเฉลยพี่รหัสน้องรหัส โดยกิจกรรมนี้ได้สานต่อจากปีการศึกษา 2565 จนถึงปัจจุบัน
==== กิ่งจันวิชาการ (KPAOS OPEN HOUSE) ====

กิจกรรมกิ่งจันวิชาการ เป็นกิจกรรมที่เปิดโอกาสให้นักเรียนที่สนใจอยากเข้าศึกษาต่อในโรงเรียนองค์การบริหารส่วนจังหวัดกระบี่ ได้มาทำกิจกรรมร่วมกับคุณครู และนักเรียนโรงเรียนองค์การบริหารส่วนจังหวัดกระบี่ ซึ่งกิจกรรมนั้นจะแบ่งออกเป็นฐานกลุ่มสาระการเรียนรู้ต่าง ๆ อีกทั้งนักเรียนที่สอบได้อันดับที่ 1-120 จะมีสิทธิ์เข้าค่ายพัฒนาอัจฉริยภาพด้านวิทยาศาสตร์ และคณิตศาสตร์ ซึ่งโรงเรียนจัดขึ้นโดยร่วมมือกับมหาวิทยาลัยราชภัฏภูเก็ต และ สสวท. โดยกิจกรรมกิ่งจันวิชาการนี้ เป็นการเสริมสร้างให้นักเรียนได้มีประสบการณ์ในการนำเสนอผลงานของโรงเรียนต่อสาธารณชน และได้แลกเปลี่ยนเรียนรู้ผลงานด้านต่าง ๆ ให้รุ่นน้อง หรือนักเรียนต่างโรงเรียน
==== กิ่งจันเกมส์ ====
กิ่งจันเกมส์ หรือ กีฬาสีภายใน จะจัดขึ้นในทุก ๆ ปี (ยกเว้นปีการศึกษา 2564 ซึ่งหยุดจัดกระทันหันเนื่องจากสถานการณ์การแพร่ระบาดของโควิด-19) โดยแบ่งออกเป็น 4 สี สีฟ้า สีเหลือง สีชมพู และสีม่วง โดยจะมีการจัดแข่งขันกีฬาต่าง ๆ ได้แก่ ฟุตบอล วอลเลย์บอล ว่ายน้ำ เทเบิลเทนนิส และเปตอง มีการประกวดเชียร์ลีดเดอร์ของแต่ละสี รวมถึงมีขบวนพาเหรดของแต่ละสี (ซึ่งในปีการศึกษา 2565 ถูกยกเลิกการเดินขบวนพาเหรดชั่วคราวเนื่องด้วยเหตุผลบางประการ) โดยมีวัตถุประสงค์เพื่อเสริมสร้างความเป็นสามัคคีในหมู่คณะ และเสริมสร้างให้นักเรียนมีน้ำใจนักกีฬา
==== วันคล้ายวันสถาปนาโรงเรียน ====

จะจัดขึ้นทุก ๆ วันที่ 31 สิงหาคม ซึ่งตรงกับวันที่โรงเรียนได้ประกาศจัดตั้งสถานศึกษาใหม่ขึ้น โดยในกิจกรรมวันสถาปนานั้น ช่วงเช้าจะเป็นการปฏิบัติพิธีกรรมทางศาสนา เพื่อความสิริมงคลต่อโรงเรียน และช่วงบ่ายมักจะเป็นกิจกรรมที่จัดขึ้นเพื่อนักเรียน เช่น คอนเสิร์ตของวงกิ่งจัน - ลูกจัน ซึ่งเป็นวงดนตรีโดยนักเรียนในโรงเรียน โดยกิจกรรมในวันคล้ายวันสถาปนานี้มีวัตถุประสงค์เพื่อให้เกิดความรักในสถาบัน ความสามัคคีในหมู่คณะ และเป็นการสืบสานวัฒนธรรมให้เป็นประเพณีที่ดีงามต่อไป
==== วันปัจฉิมนิเทศ ====
กิจกรรมวันปัจฉิมนิเทศ ถือเป็นวันสำคัญของนักเรียนระดับชั้นมัธยมศึกษาปีที่ 3 และ 6 เนื่องจากเป็นวันที่นักเรียนจะร่วมกันแสดงความยินดีต่อพี่ ๆ ก่อนที่จะแยกย้ายจากกันไป โดยจะจัดกิจกรรมต่าง ๆ เพื่อให้พี่ ๆ ได้รับความยินดีจากรุ่นน้อง และระลึกถึงพระคุณครู เช่น การมอบของที่ระลึกให้รุ่นพี่, พิธีผูกข้อมือแก่ผู้สำเร็จการศึกษา, การกล่าวแสดงความรู้สึกของนักเรียนที่มีในรั้วโรงเรียน ฯลฯ  โดยวันจัดกิจกรรมนั้นไม่ได้กำหนดไว้ชัดเจน แต่มักจัดในทุก ๆ วันที่ 14 กุมภาพันธ์ ซึ่งตรงกับวันวาเลนไทน์เช่นกัน
==== วันเกียรติยศ ====
เป็นอีกวันที่สำคัญสำหรับนักเรียนระดับมัธยมศึกษาปีที่ 3 และ 6 เปรียบเสมือนวันรับประกาศนียบัตรจบหลักสูตร โดยมีวัตถุประสงค์เพื่อให้นักเรียนมีความภาคภูมิใจในสถาบันการศึกษาของตัวเอง โดยนักเรียนระดับมัธยมศึกษาปีที่ 3 จะสวมสูทของโรงเรียน ส่วนนักเรียนระดับมัธยมศึกษาปีที่ 6 จะสวมชุทครุย ซึ่งส่วนใหญ่งานวันเกียรติยศ นายกองค์การบริหารส่วนจังหวัดกระบี่จะเป็นประธานมอบประกาศนียบัตร อีกทั้งมีการจัดกิจกรรมงาน Prom ให้กับนักเรียนที่สำเร็จการศึกษามัธยมศึกษาปีที่ 6 เพื่อเป็นการอำลาก่อนที่จะแยกย้ายไปศึกษาในระดับอุดมศึกษา โดยวันเกียรติยศนั้นจะจัดขึ้นทุก ๆ ปี แต่ไม่มีกำหนดการที่แน่ชัดว่าจัดขึ้นในวันที่เท่าใด
== ทำเนียบผู้อำนวยการ ==
นายธงชาติ เวสพันธ์ (รักษาการในตำแหน่ง) ปีการศึกษา 2555 - 2556
นายวิศิษฎ์ วงศ์สิริพรกุล (รักษาการในตำแหน่ง) ปีการศึกษา 2556 - 2558
นายสัจจพร จันทร์ศรีนวล (รักษาการในตำแหน่ง) ปีการศึกษา 2558 - 2559
นางสาวดวงแข เพชรเรือนทอง ปีการศึกษา 2559 - 2562
นายโสภณ พานิช (รักษาการในตำแหน่ง) ปีการศึกษา 2562
นางบุษกร หอกุล ปีการศึกษา 2563 - ปัจจุบัน
== อาคารสถานที่ ==

อาคาร 1 และอาคาร 2 ใช้เป็นสถานที่ตั้งอาคารเรียน (อาคารจันหอมและจันโอ)
อาคาร 3 ใช้เป็นห้องอาหาร ห้องสำนักงาน ห้องประชุม (อาคารจันอิน)
อาคาร 4 ใช้เป็นอาคารยิมเนเซียม (อยู่ระหว่างการก่อสร้าง)
อาคารหอพักครู 2 หลัง ใช้สำหรับครูบุคลากร
โรงเพาะชำ ใช้ในการเรียนการสอนวิชาเกษตรกรรม
อาคารจันผา สำหรับการสอนว่ายน้ำ
อาคารประกอบ จัดเป็นอาคารอเนกประสงค์ (อยู่ระหว่างการก่อสร้าง)
สนามกีฬา ประกอบด้วย สนามบาสเก็ตบอล/ฟุตซอล และสนามฟุตบอล
== รางวัล ==

โล่เกียรติยศการพัฒนาผลสัมฤทธิ์ทางการศึกษา ดีเด่น ประจำปีการศึกษา 2561 ประเภท ผลคะแนนการทดสอบทางการศึกษาระดับชาติขั้นพื้นฐาน (O-NET) สูงสุด รวมทุกกลุ่มสาระการเรียนรู้เป็นลำดับ 3 ในระดับชั้นมัธยมศึกษาปีที่ 6
โล่เกียรติยศการพัฒนาผลสัมฤทธิ์ทางการศึกษา ดีเด่น ประจำปีการศึกษา 2561 ประเภท พัฒนาผลคะแนนการทดสอบทางการศึกษาระดับชาติขั้นพื้นฐาน (O-NET) ชั้นมัธยมศึกษาปีที่ 6 กลุ่มสาระการเรียนรู้คณิตศาสตร์ อันดับที่ 1
โล่เกียรติยศสำหรับองค์กรปกครองส่วนท้องถิ่น สถานศึกษา และนักเรียน ประจำปีการศึกษา 2562 ประเภท ผลคะแนนการทดสอบทางการศึกษาระดับชาติขั้นพื้นฐาน (O-NET) สูงสุด รวมทุกกลุ่มสาระการเรียนรู้สูงสุด เป็นอันดับ 2 ในระดับชั้นมัธยมศึกษาปีที่ 3 และ 6
โรงเรียนองค์การบริหารส่วนจังหวัดกระบี่ ได้รับคัดเลือกให้เป็นสถานศึกษาแบบอย่าง การจัดกิจกรรมการเรียนรู้และการบริหารจัดการตามหลักปรัชญาของเศรษฐกิจพอเพียง "สถานศึกษาพอเพียง" ประจำปีการศึกษา 2563
องค์การบริหารส่วนจังหวัดกระบี่ ได้รับคัดเลือก องค์กรปกครองส่วนท้องถิ่นที่มีผลการปฏิบัติงานดีเด่น ประจำปี พ.ศ.2564 ด้านการศึกษา: โครงการสร้างฐานกำลังเยาวชนคนกระบี่ ยกระดับการศึกษาเพื่อพัฒนาเศรษฐกิจในอนาคต
== อ้างอิง ==
โรงเรียนสังกัดองค์การบริหารส่วนจังหวัด
โรงเรียนในอำเภอเมืองกระบี่
โรงเรียนมัธยมศึกษาขนาดกลาง